title: 2012/521/ЕС: Решение на представителите на правителствата на държавите-членки от 20 септември 2012 година за назначаване на един съдия в Съда

text:
               27.9.2012

               BG

               Официален вестник на Европейския съюз

               L 259/5

         РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ
   от 20 септември 2012 година
   за назначаване на един съдия в Съда
   (2012/521/ЕС)
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ — ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 253 и 255 от него,
   като имат предвид, че:

               (1)

               Мандатът на четиринадесет съдии и четирима генерални адвокати в Съда изтича на 6 октомври 2012 г. В Съда следва да бъдат назначени четиринадесет съдии и четирима генерални адвокати за периода 7 октомври 2012 г.—6 октомври 2018 г.

               (2)

               На 25 април 2012 г. с Решение 2012/244/ЕС (1) представителите на правителствата на държавите членки назначиха единадесет съдии и трима генерални адвокати в Съда за периода от 7 октомври 2012 г. до 6 октомври 2018 г. На 20 юни 2012 г. с Решение 2012/345/ЕС (2) представителите на правителствата на държавите членки назначиха двама съдии и един генерален адвокат в Съда за същия период.

               (3)

               С цел приключване на частичната подмяна на съдиите и генералните адвокати в Съда, представителите на правителствата на държавите членки следва да назначат още един съдия на мястото, което остава да бъде попълнено.

               (4)

               За свободното място на съдия в Съда беше предложена кандидатурата на г-н Anthony BORG BARTHET.

               (5)

               Комитетът, създаден съгласно член 255 от Договора за функционирането на Европейския съюз, даде становище относно годността на г-н Anthony BORG BARTHET да упражнява функциите на съдия в Съда,

         ПРИЕХА НАСТОЯЩОТО РЕШЕНИЕ:
   Член 1
   Г-н Anthony BORG BARTHET се назначава за съдия в Съда за периода от 7 октомври 2012 г. до 6 октомври 2018 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 20 септември 2012 година.

            Председател

         K. KORNELIOU

      (1)  ОВ L 121, 8.5.2012 г., стр. 21.

      (2)  ОВ L 169, 29.6.2012 г., стр. 60.


title: 2011/475/ЕС: Решение на Съвета от 22 юли 2011 година за подписване, от името на Съюза, на Споразумение за доброволно партньорство между Европейския съюз и Република Либерия за прилагане на законодателството в областта на горите, управлението и търговията с продукти от дървен материал, внасяни в Европейския съюз

text:
               28.7.2011

               BG

               Официален вестник на Европейския съюз

               L 196/2

         РЕШЕНИЕ НА СЪВЕТА
   от 22 юли 2011 година
   за подписване, от името на Съюза, на Споразумение за доброволно партньорство между Европейския съюз и Република Либерия за прилагане на законодателството в областта на горите, управлението и търговията с продукти от дървен материал, внасяни в Европейския съюз
   (2011/475/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 3, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               През май 2003 г. Комисията прие Съобщение до Съвета и до Европейския парламент, озаглавено „Прилагане на законодателството в областта на горите, управлението и търговията (FLEGT): Предложение за План за действие на ЕС“, в което призовава за мерки за борба с незаконното изсичане на горите посредством разработването на споразумения за доброволно партньорство с държавите производители на дървен материал. Заключенията на Съвета относно плана за действие бяха приети през октомври 2003 г. (1), а Европейският парламент прие резолюция по този въпрос на 11 юли 2005 г. (2).

               (2)

               На 5 декември 2005 г. Съветът упълномощи Комисията да започне преговори за споразумения за партньорство в изпълнение на Плана за действие на ЕС за прилагане на законодателството в областта на горите, управлението и търговията.

               (3)

               На 20 декември 2005 г. Съветът прие Регламент (ЕО) № 2173/2005 (3), с който се въведе схема на разрешителни за FLEGT за вноса в Съюза на дървен материал от държави, с които Съюзът има сключени споразумения за доброволно партньорство.

               (4)

               Преговорите с Република Либерия приключиха и споразумението за доброволно партньорство между Европейския съюз и Република Либерия за прилагане на законодателството в областта на горите, управлението и търговията с продукти от дървен материал, внасяни в Европейския съюз (наричано по-нататък „споразумението“) бе парафирано на 9 май 2011 г.

               (5)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението за доброволно партньорство между Европейския съюз и Република Либерия за прилагане на законодателството в областта на горите, управлението и търговията с продукти от дървен материал, внасяни в Европейския съюз (наричано по-нататък „Споразумението“) се разрешава, от името на Съюза, при условие за сключването на посоченото споразумение (4).
   Член 2
   Председателят на Съвета e оправомощен да посочи лицето(лицата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 22 юли 2011 година.

            За Съвета

            Председател

         M. DOWGIELEWICZ

      (1)  ОВ C 268, 7.11.2003 г., стр. 1.

      (2)  ОВ C 157 E, 6.7.2006 г., стр. 482.

      (3)  ОВ L 347, 30.12.2005 г., стр. 1.

      (4)  Текстът на споразумението ще бъде публикуван заедно с решението за сключването му.